1554.
Na osnovu člana 199 stav 6 Carinskog zakona ("Službeni list CG", br. 86/22 i 160/25), Vlada Crne Gore, na sjednici od 28. maja 2026. godine, donijela je
UREDBA
O SLOBODNIM CARINSKIM PRODAVNICAMA
("Službeni list Crne Gore", br. 085/26 od 17.06.2026)
Član 1
Ovom uredbom propisuje se bliži način i uslovi za otvaranje slobodnih carinskih prodavnica, način sprovođenja mjera carinskog nadzora nad robom smještenom u slobodnim carinskim prodavnicama i način vođenja evidencije o toj robi.
Član 2
(1) Slobodne carinske prodavnice (u daljem tekstu: carinske prodavnice), na aerodromima i lukama otvorenim za međunarodni saobraćaj mogu da se otvore u prostorijama koje se nalaze poslije mjesta obavljanja carinske kontrole.
(2) Carinska prodavnica može da se sastoji od prodajnog mjesta i skladišta pored prodajnog mjesta.
(3) Prostorije carinske prodavnice moraju da budu postavljene na način kojim se obezbjeđuje carinski nadzor prilikom svakog unošenja i iznošenja robe.
Član 3
(1) Zahtjev za otvaranje carinske prodavnice privredno društvo treba da podnese organu uprave nadležnom za poslove carina (u daljem teksu: carinski organ) na Obrascu 1, koji čini sastavni dio uredbe.
(2) Uz zahtjev iz stava 1 ovog člana dostavlja se i:
   1) dokaz o registraciji privrednog društva iz Centralnog registra privrednih i drugih subjekata;
   2) dokaz da privredno društvo redovno ispunjava poreske i carinske obaveze;
   3) dokaz da nad privrednim društvom nije započet postupak stečaja odnosno likvidacije;
   4) dokaz da je privredno društvo držalac privatnog carinskog skladišta, u skladu sa članom 162 stav 2 Carinskog zakona;
   5) dokaz o pravnom osnovu za korišćenje prostora namijenjenog za prodavnicu (pravo svojine, zakup i sl.);
   6) skica i tehnički opis prostorija carinske prodavnice sa unešenim građevinskim i drugim obilježjima mjerodavnim za sprovođenje carinskog nadzora;
   7) elaborat o ispunjavanju minimalno-tehničkih, sanitarnih i dugih uslova za obavljanje trgovinske djelatnosti izdat od strane ovlašćenog lica; i
   8) specifikacija robe koju privredno društvo namjerava da prodaje u carinskoj prodavnici sa trgovačkim nazivima i tarifnim oznakama.
(3) Dokaze iz stava 2 tač. 1, 2 i 4 carinski organ pribavlja po službenoj dužnosti.
Član 4
(1) Carinski organ, u roku od 15 dana, od prijema zahtjeva za otvaranje carinske prodavnice obrazuje komisiju koja utvrđuje da li prostorije namijenjene za rad carinske prodavnice ispunjavaju uslove propisane zakonom i ovom uredbom.
(2) Komisiju iz stava 1 ovog člana čine tri člana, i to: predstavnik organa državne uprave nadležnog za poslove finansija, predstavnik carinskog organa i predstavnik organa uprave nadležnog za poslove policije.
(3) Aktom o obrazovanju komisije određuju se članovi komisije, zadaci, sredstva i drugi uslovi za rad Komisije.
(4) Iznos sredstava iz stava 3 ovog člana određuje se u skladu sa posebnim propisom.
(5) Članovima komisije pripada naknada za rad.
(6) Komisija iz stava 2 ovog člana o svom radu sastavlja izvještaj o ispunjenosti uslova za otvaranje carinske prodavnice, najkasnije u roku od 10 dana od dana izlaska komisije na lice mjesta.
(7) Izvještaj o ispunjenosti uslova za otvaranje carinske prodavnice, dostavlja se privrednom društvu koje podnese zahtjev za otvaranje carinske prodavnice i članovima komisije.
(8) O zahtjevu za otvaranje carinske prodavnice carinski organ odlučuje rješenjem.
Član 5
Imalac odobrenja za otvaranje carinske prodavnice treba da o svakoj promjeni u poslovanju carinske prodavnice, u odnosu na izdato odobrenje prijavi carinskom organu u roku od 30 dana od dana nastale promjene.
Član 6
(1) Imalac odobrenja upućuje stranu robu kojom se snabdijeva carinska prodavnica, tranzitnom carinskom deklaracijom iz carinskog skladišta iz člana 3 stav 2 tačka 4 ove uredbe u carinsku ispostavu, koja vrši nadzor nad carinskom prodavnicom.
(2) Carinskoj ispostavi iz stava 1 ovog člana, se po prispjeću robe, podnosi carinska deklaracija za postupak carinskog skladištenja, u skladu sa carinskim propisima koji se odnose na skladištenje robe u privatnim skladištima.
(3) Za prodatu stranu robu u carinskoj prodavnici nadležnom carinskom organu podnosi se deklaracija za ponovni izvoz, do 5-og u mjesecu za prethodni mjesec.
(4) Domaća roba se u carinsku prodavnicu unosi na osnovu fakture ili otpremnice.
(5) Imalac odobrenja za prodatu domaću robu nadležnom carinskom organu podnosi izvoznu carinsku deklaraciju, do 5-og u mjesecu za prethodni mjesec.
Član 7
(1) Strana roba koja se ne proda u carinskoj prodavnici vraća se tranzitnom deklaracijom u carinsko skladište iz člana 3 stav 2 tačka 4 ove uredbe.
(2) Strana roba se smješta u carinsko skladište uz podnošenje deklaracije za postupak carinskog skladištenja carinskoj ispostavi koja vrši nadzor nad carinskim skladištem.
(3) Domaća roba koja se ne proda vraća se iz carinske prodavnice na osnovu otpremnice.
Član 8
(1) Licima iz člana 199 stav 2 Carinskog zakona strana i domaća roba prodaje se na osnovu karte za ukrcaj u pomorski ili vazdušni saobraćaj (bording, odnosno brodska karta) pri čemu račun za prodatu robu treba da sadrži: broj računa i datum izdavanja, vrstu, količinu i vrijednost robe i ukupnu vrijednost robe, izražene u eurima, i broj bording, odnosno brodske karte.
(2) Imalac odobrenja vodi evidenciju iz koje se vidi povezanost između broja računa po kojem je roba prodata i karte za ukrcaj sa naznačenim odredištem van carinskog područja Crne Gore.
Član 9
(1) Imalac odobrenja vodi evidenciju za svu robu koja se nalazi u carinskoj prodavnici.
(2) Imalac odobrenja bez odlaganja evidentira robu koja je primljena, iznijeta ili prodata u carinskoj prodavnici.
(3) U evidenciju carinske prodavnice unosi se svaka promjena o vrsti, količini i vrijednosti smještene i prodate robe, na osnovu evidencije o dnevnom prometu.
(4) Imalac odobrenja, na kraju radnog dana, dostavlja nadležnom carinskom organu dnevni izvještaj o robi prodatoj u carinskoj prodavnici, koji sadrži vrijednost prodate robe, datum i fiskalni dnevni izvještaj (isprintan iz kase).
(5) Evidencija iz stava 1 ovog člana sadrži podatke koji omogućavaju carinskom organu da nadzire carinski postupak u koji je roba stavljena, a naročito u pogledu identifikacije robe stavljene u taj postupak, njenog carinskog statusa i njenog kretanja.
(6) Imalac odobrenja treba da, na zahtjev nadležnog carinskog organa, omogući uvid u evidenciju o robi koja se nalazi u carinskoj prodavnici.
(7) Nadležni carinski organ treba da vrši kontrolu vođenja evidencije o robi smještenoj u carinskoj prodavnici najmanje dva puta godišnje.
(8) Evidencija iz stava 1 ovog člana, kao i dokumentacija koja se odnosi na robu smještenu u carinskoj prodavnici vodi se i čuva u prostoru carinske prodavnice.
Član 10
(1) Imalac odobrenja treba da dostavi nadležnom carinskom organu mjesečni izvještaj o robi prodatoj u carinskoj prodavnici, u roku od pet dana od dana isteka izvještajnog perioda.
(2) Mjesečni izvještaj o prodatoj robi pored vrste i količine prodate robe, treba da sadrži: podatke o nabavnoj cijeni robe, broj carinske deklaracije na osnovu koje je roba smještena u carinsku prodavnicu kao i broj fakture, odnosno otpremnice za domaću robu.
Član 11
(1) Imalac odobrenja na zahtjev carinskog organa vrši popis cjelokupne robe ili pojedine vrste robe koja se nalazi u carinskoj prodavnici u skladu sa odredbama Carinskog zakona koje se odnose na carinsko skladištenje.
(2) Nadležni carinski organ može da pregleda robu i dokumentaciju u vezi sa robom smještenoj u carinskoj prodavnici.
(3) Nadležni carinski organ, može da zatraži da se popis robe u carinskoj prodavnici vrši u prisustvu carinskog službenika.
Član 12
Radno vrijeme carinske prodavnice, određuje nadležni carinski organ i usklađuje sa radnim vremenom aerodroma, odnosno redom plovidbe u lukama.
Član 13
Postupci koji su započeti do dana stupanja na snagu ove uredbe okončaće se u skladu sa Uredbom o slobodnim carinskim prodavnicama ("Službeni list CG", br. 50/09, 8/10 i 13/14).
Član 14
Danom stupanja na snagu ove uredbe prestaje da važi Uredba o slobodnim carinskim prodavnicama ("Službeni list CG", br. 50/09, 8/10 i 13/14).
Član 15
Ova uredba stupa na snagu osmog dana od dana objavljivanja u "Službenom listu Crne Gore".
Broj: 11-011/26-1878/1
Podgorica, 28. maja 2026. godine
Vlada Crne Gore
Predsjednik,
mr Milojko Spajić, s.r.